मायावती ने किया 685 करोड़ के पार्क का उद्घाटन  
पार्क में अंबेडकर, कांशी राम व मायावती की मूर्तियां हैं। इसमें अन्य गुरुओं व संतों की भी मूर्तियां हैं, जिन्होंने सामाजिक बदलाव के लिए काम किया है।
उत्तर प्रदेश की मुख्यमंत्री मायावती आज नोएडा के दौरे पर हैं, जहां उन्होंने डॉ अंबेडकर पार्क का उद्घाटन किया। इस पार्क में बीआर अंबेडकर, कांशी राम और मायावती के कांस्य की प्रतिमाएं हैं। वहीं इस पार्क में कई अन्य गुरुओं और संतों की भी प्रतिमाएं हैं, जिन्होंने सामाजिक बदलाव के लिए काम किया है।  मायावती के आने से पहले अधिकारियों ने गुरुवार को मॉक ड्रिल किया और सारे इंतजामों का जायजा लिया। इस कार्यक्रम में भाग लेने के लिए अलग−अलग जिलों से बीएसीपी के हजारों कार्यकर्ता भी आए हैं।  मुख्यमंत्री मायावती के नोएडा और ग्रेटर नोएडा दौरे के दौरान ट्रैफिक में काफी बदलाव किए गए। नोएडा के सेक्टर 14 से महामाया फ्लाईओवर तक दोपहर तीन बजे से शाम सात बजे तक ट्रैफिक बंद रहेगा। वहीं महामाया फ्लाईओवर पर किसी भी वाहन को जाने की इजाजत नहीं है। दिल्ली से नोएडा डीएनडी से आने वाली गाड़ियों को रजनीगंधा अंडरपास से ही शहर में घुसने की इजाजत होगी।  वहीं दिल्ली से कालिंदी कुंज के रास्ते नोएडा आने वाले को सेक्टर 37 से दायें मुड़कर आना होगा। मायावती अपनी यात्रा के दौरान डॉ अंबेडकर पार्क सहित कई योजनाओं का उद्घाटन करेंगी।